C 214/130
BG
Официален вестник на Европейския съюз
16.6.2023 г.
Четвъртък, 19 януари 2023 r.
52. приветства акцента, който ЕИБ поставя върху стратегията за цифровизация и управлението на риска за сигурността на информацията и киберсигурността, както и приемането през май 2021 г. на стратегията на групата на ЕИБ за цифровите амбиции (ИКТ); припомня, че кибератаките могат да доведат до оперативни рискове, рискове за репутацията и правни рискове; очаква ЕИБ да приеме план за действие, който обхваща както защитата срещу кибератаки, така и възстановяването от тях, с конкретни резултати и ясни показатели, и да насърчава силна култура на киберсигурност сред служителите; 53. отбелязва, че ЕИБ, Комисията и ЕСП подновиха тристранното споразумение на 11 ноември 2021 г.; изразява съжаление относно факта, че преразгледаното споразумение не предлага широкообхватното решение, за което Парламентът призова; приветства обаче факта, че новото споразумение позволява по-голям достъп до одитираните документи на ЕИБ и по-добро рационализиране на тези документи; отново заявява, че от ЕСП се очаква да има пълен достъп до цялата информация, свързана с операциите на ЕИБ, предназначени единствено за изпълнението на политиките на ЕС; 54. призовава ЕИБ да гарантира, че механизмът за подаване на жалби е достъпен, ефективен и независим, за да се откриват и отстраняват евентуални нарушения на правата на човека в рамките на проекти, свързани с ЕИБ; 55. отбелязва, че през 2021 г. механизмът на ЕИБ за подаване на жалби е регистрирал 64 нови случая (в сравнение със 77 през 2020 г.), обработил е 107 случая (в сравнение със 137 през 2020 г.) и е приключил 64 случая (в сравнение с 94 през 2020 г.); насърчава ЕИБ да следи препоръките на механизма за подаване на жалби и да полага интензивни усилия за осъществяване на контакт със заинтересованите страни с цел предлагане на специално пригодени решения; 56. съзнава, че Дирекция „Разследване на измами“ към Главната инспекция (ГИ/РИ) на ЕИБ е вътрешен отдел, който започва разследвания на видовете неправомерно поведение, определени в политиката за борба с измамите, с цел да предоставя на групата на ЕИБ съответните факти и препоръки, които да формират основата на процеса на вземане на решения на ЕИБ; 57. отбелязва, че предизвикателствата, породени от пандемията от COVID-19, са оказали въздействие за втора поредна година върху компетентния отдел на Главната инспекция при изпълнението на неговите дейности, което е довело до по-малко получени твърдения (174 през 2021 г. и 183 през 2020 г.), по-малко на брой извършени мисии за разследване (5 през 2021 г. и 10 през 2020 г.) и по-малко на брой отправени препоръки и становища (45 през 2021 г. и 52 през 2020 г. спрямо по-голям брой приключени случаи, т.е.
204 през 2021 г. и 195 през 2020 г.); 58. отбелязва, че броят на случаите, в които твърденията са били потвърдени след разследване, е намалял рязко през 2021 г. (17 потвърдени случая от общо 67 разследвания, започнати през 2021 г., и 37 потвърдени случая спрямо 91 разследвания, започнати през 2020 г., което представлява намаление от 41 % на 25 %); 59. приветства подписването на 29 октомври 2021 г. на работното споразумение между ЕИБ и Агенцията на Европейския съюз за сътрудничество в областта на правоприлагането (Европол), което следва да проправи пътя към по-ефективно предотвратяване и откриване на рисковете, свързани с финансирането от групата на ЕИБ; 60. приветства създаването на нова система за последващи действия и докладване във връзка с препоръките и становищата; изисква от ГИ/РИ на ЕИБ да докладва по-подробно на Парламента относно резултатите от разследванията си; призовава годишният доклад на ГИ/РИ на ЕИБ да обхване финансовото въздействие на разследваните от нея случаи, надхвърляйки рамките на обикновеното описание на случаите, за да предостави ценна информация за оценка на защитата на финансовите интереси, включително оценката на ЕИБ на финансовите и оперативните рискове и рисковете за репутацията, когато решава дали дадено разследване е целесъобразно; 61. оценява непрекъснатата работа на отдела за изпреварващи прегледи за почтеност и насърчава засиленото сътрудничество между капацитета на ЕИБ за отстраняване и изключване от участие, системата на Комисията за ранно откриване и отстраняване и други съответни участници (като например базата данни на системата за управление на нередностите на Европейската служба за борба с измамите (OLAF) и инструмента за измерване на риска ARACHNE), за да се подобрят дейностите по предотвратяване и разкриване на измами, които са от съществено значение за защитата на финансовите интереси на Съюза; 62. припомня на ЕИБ, че нейният двойствен характер (орган на ЕС и финансова институция) прави привеждането ѝ в съответствие с правото на ЕС още по-релевантно и че подходящото управление, процеси и механизми следва да бъдат последователно разработвани, прилагани и спазвани в съответствие със стандартите и критериите на Съюза и добре интегрирани с тези, които се следват от други служби на Съюза, с които ЕИБ често си взаимодейства;